爲徐進士天隠賦辟穀長吟
作者：衛宗武
朝代：宋

paragraphs: 物盈宇宙皆有窮，一氣先天常浩浩。
榮華富貴能幾何，百歲光陰如電掃。
開闢由來莫幾年，聖哲英雄骨俱槁。
勳名蓋世文瑞時，豈若玄玄窮徼妙。
古仙率多山澤癯，方平通經後從老。
伯陽隠士著參同，援述宣尼辭可考。
人身口腹乃大患，舉世凡夫爲此惱。
厚味腊毒尤傷生，甘旨肥醴偏害道。
學仙萬慮要屏除，有累俱爲方寸擾。
希夷辟穀功始成，抱朴休糧法宜效。
所以丹丘諸羽人，莫不餐松茹靈草。
誰云不食胃徒空，入道門衢此爲要。
天隠良士工詞章，經傳百家仍探討。
孰知抗志乃松喬，濁利浮榮非所好。
年當强仕舍壯圖，勇辭館餐棲窈窱。
欲仁仁至天所資，道藏仙方過鴻寶。
衛生有藥可忘饑，不愁煮字那能飽。
一從易置冰玉腸，不假青精顔色好。
會驅乾馬及坤牛，捕虎擒龍歸鼎竈。
易骨洗髓由此基，三島十洲輕可到。
縱未能嘗方朔桃，亦須先致安期棗。
世儒悉被客塵迷，志在衣錦而食稻。
惟君高蹈出凡流，見謂秋陽同皜皜。